《可举长老退休于西山庵赋西山好以送之》
宋代·陈著

西山好，西山好，
天开画阁胜蓬岛。千峰尽头地脉舒，
万顷如掌岛光抱。清风佳月自时节，
暖翠晴岚互昏晓。逢人大观夙契心，
小筑数閒谋退老。欲归去来不由身，
妙庄严域须手了。平平稳稳经理去，
纖纖悉悉工夫到。栋宇峥嵘巾笠凑，
钟鼓震撼钵盂饱。今日何日满十分，
是空非空归一笑。于戏分付善舞人，
曳锡逍遥忙劫表。老鹤飞迎出山深，
驯龙拜伏候门早。便应管领古烟霞，
何妨评论閒花草。樵歌渔唱如梵呗，
茶约诗盟足吟啸。淡中滋味苦亦甜，
静处风光安是宝。顾我门户虽不同，
如此林泉均所好。霜松雪柏梦相知，
布袜青鞋嗟已耄。西山好，西山好，
世閒何处不是邯郸道。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。